HU Az Európai Unió Hivatalos Lapja C 52/23

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2016/C 52/15)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„POULET DE L’ARDECHE”/„CHAPON DE L’ARDECHE”

EU-szám: FR-PGI-0005-01296 – 29.12.2014.

OEM ( ) OFJ ( X )

1. Elnevezés(ek)

„Poulet de l’Ardèche”/„Chapon de l’Ardèche”

2. Tagállam vagy harmadik ország

Franciaország

3. A mezőgazdasági termék vagy élelmiszer leírása

3.1. A termék típusa

1.1. osztály: Friss hús (valamint vágási melléktermék és belsőség)

3.2. Az 1. pontban szereplő elnevezéssel jelölt termék leírása

A „Poulet de l’Ardèche”/„Chapon de l’Ardèche” a Gallus gallus fajtához tartozó, szabadtartású tyúk és kappan.

A „Poulet de l’Ardèche”/„Chapon de l’Ardèche” elnevezést viselő tyúk és kappan lassú növekedésű, rusztikus baromfifajtából származik. A levágási életkor a „Poulet de l’Ardèche” esetében legalább 81 nap, a „Chapon de l’Ardèche” esetében legalább 150 nap.

Érzékszervi tulajdonságok: a „Poulet de l’Ardèche”/„Chapon de l’Ardèche” húsa tömör, kevéssé zsíros, intenzív ízű, a húsra jellemzően sötét színű. A felhasznált fajtától függően a bőr és a lábak színe eltérő (fehér vagy sárga).

A kiszerelés jellemzői:

— kizárólag az A osztályú vágott baromfit hozzák forgalomba egészben,

— a hagyományoknak megfelelően az egészben értékesített baromfit úgy szerelik ki, hogy a lábtőcsontot a mellkasba, a szegycsont alá hajlítják,

— darabolás esetén a kizárólag kézzel vágott daraboknak meg kell felelniük az A osztály kiszerelési kritériumainak.

A kiszerelés módjai:

— bontva, a belek eltávolításával, de a belsőségek, a lábak, a fej és a nyak meghagyásával (a vágott test súlya a tyúk esetében legalább 1,3 kg, a kappan esetében legalább 2,9 kg),

— konyhakészen (a kizsigerelt, belsőségek nélküli vágott baromfi minimális súlya lábakkal együtt 1,03 kg a tyúk esetében és 2,53 kg a kappan esetében),

— darabolva.

A baromfihús frissen vagy mélyfagyasztott állapotban kerül forgalomba.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A „Poulet de l’Ardèche”/„Chapon de l’Ardèche” elnevezést viselő tyúk és kappan szabadtartású, az állatokat 42 napos koruktól fás, természetes apró kaviccsal borított kifutón tartják.

Az állatok fő táplálékát a gabonafélék adják:

— A kezdeti szakaszban a fiatal, 1–28 napos állatok takarmányának legalább 50 %-a gabona.

— A 29. naptól kezdődő hizlalási időszakban, egészen a vágásig, a gabona és a gabonaalapú termékek átlagos súlyozott aránya legalább 80 %. Ez a szakasz a „növekedési” és a „befejezési” időszakot foglalja magában.

A gabonaalapú termékek a gabona és a gabonaalapú termékek összmennyiségének legfeljebb 15 %-át tehetik ki.

A „Poulet de l’Ardèche”/„Chapon de l’Ardèche” takarmánya 100 %-ban növényekből, ásványi anyagokból és vitaminokból áll. A takarmány legalább kétfajta gabonát tartalmaz. A takarmány összes zsírtartalma nem haladja meg a 6 %-ot. A kiosztott takarmány mentes a gyógyászati segédanyagoktól, ezen belül a kokcidiosztatikumoktól. Kizárólag a természetes flórát szabályozó anyagok jelenléte engedélyezett.

3.4. Az előállítás azon műveletei, amelyeket a meghatározott földrajzi területen kell elvégezni

A „Poulet de l’Ardèche”/„Chapon de l’Ardèche” elnevezést viselő tyúk és kappan tenyésztése a meghatározott földrajzi területen történik. A tenyésztési szakasz a naposcsibék tartásának kezdetétől a baromfik vágóhídra szállításáig tartó időszaknak felel meg.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A telep és a vágóhíd közötti távolság kevesebb mint 100 km, vagy a telep és a vágóhíd közötti szállítás időtartama nem érheti el a 3 órát. A vágott baromfit kizárólag kézzel darabolják. Az egészben forgalomba kerülő baromfit lábtővel együtt értékesítik.

3.6. A bejegyzett elnevezést viselő termék címkézésére vonatkozó egyedi szabályok

A baromfik címkézésére vonatkozó jogszabályokban előírt kötelező feliratokon kívül a címkének tartalmaznia kell a következőket:

— a „Poulet de l’Ardèche”/„Chapon de l’Ardèche” elnevezést,

— az európai uniós OFJ-szimbólumot,

— a vágóhíd azonosító adatait egy külön címkén (EGK-bélyegző), vagy a terméken a tájékoztató címke mellett elhelyezett, a tömeget és az árat tartalmazó címkén feltüntetve.

4. A földrajzi terület tömör meghatározása

A „Poulet de l’Ardèche”/„Chapon de l’Ardèche” földrajzi területe az ardèche-i hegyvidéken (Vivarais-hegység), a Francia-középhegység középső-keleti részén fekszik. A földrajzi területet a következő járások területe alkotja:

Ardèche megye (07):

A következő járások valamennyi községe: Annonay, Annonay-Nord, Annonay-Sud, Antraigues-sur-Volane, Burzet, Le Cheylard, Chomerac, Coucouron, Lamastre, Montpezat-sous-Bauzon, Privas, Rochemaure, Saint-Agrève, Saint-Félicien, Saint-Martin-de-Valamas, Saint-Péray, Saint-Pierreville, Satillieu, Serrières, Tournon-sur-Rhône, Vals-les-Bains, Vernoux-en-Vivarais, La Voulte-sur-Rhône. Aubenas járás: Aubenas, Mercuer és Saint-Didier-sous-Aubenas község. Thueyts járás: Astet, Barnas, Chirols, Lalevade-d’Ardèche, Mayres, Meyras, Pont-de-Labeaume, Prades és Thueyts község. Villeneuve-de-Berg járás: Berzème, Darbres, Lussas, Mirabel, Saint-Gineis-en-Coiron, Saint-Jean-le-Centenier, Saint-Laurent-sous-Coiron és Saint-Pons község.

Loire megye (42):

A következő járások valamennyi községe: Bourg-Argental, Pélussin, Saint-Chamond, Saint-Chamond Sud, Saint-Genest-Malifaux. La Grand-Croix járás: Doizieux, Farnay, La Grand-Croix, L’Horme, Lorette, Saint-Paul-en-Jarez és La Terrasse-sur-Dorlay község. Rive-de-Gier járás: Châteauneuf, Pavezin, Rive-de-Gier és Sainte-Croix-en-Jarez község.

Haute-Loire megye (43):

A következő járások valamennyi községe: Aurec-sur-Loire, Fay-sur-Lignon, Le-Monastier-sur-Gazeille, Monistrol-sur-Loire, Montfaucon-en-Velay, Le-Puy-en-Velay-Est, Le-Puy-en-Velay-Sud-Est, Saint-Didier-en-Velay, Saint-Julien-Chapteuil, Sainte-Sigolène, Tence, Yssingeaux. Bas-en-Basset járás: Bas-en-Basset és Malvalette község. Le-Puy-en-Velay-Nord járás: Chaspinhac, Malrevers és Le Monteil község.

Retournac járás: Retournac község. Saint-Paulien járás: Lavoûte-sur-Loire és Saint-Vincent község. Solignac-sur-Loire járás: Le Brignon, Cussac-sur-Loire és Solignac-sur-Loire község. Vorey járás: Beaulieu, Chamalières-sur-Loire, Mézères, Rosières és Vorey község.

5. Kapcsolat a földrajzi területtel

A földrajzi terület sajátosságai

A „Poulet de l’Ardèche”/„Chapon de l’Ardèche” földrajzi területe az elsősorban Ardèche megyét magában foglaló, de Haute-Loire megye keleti területeire és Loire megye déli területeire is kiterjedő Vivarais-hegységnek felel meg. E terület egyik sajátossága, hogy kizárólag hegyvidéki és a hegyek lábánál fekvő települések alkotják, így a területet a magasságból, a terep meredekségéből és/vagy az éghajlatból fakadó hátrányok jellemzik, amelyek miatt a földterületek hasznosítási lehetőségei korlátozottak, ebből következően azokon extenzív mezőgazdasági tevékenységet folytatnak.

A földrajzi terület éghajlata középhegységi–kontinentális klíma, egymástól markánsan különböző évszakokkal, jelentős hőingadozással, nagyon rövid köztes évszakokkal és szeles időjárással.

A földrajzi területet ezenkívül a régi eruptív kőzetekből, gránitból és palából képződött talajok jellemzik. E kőzetek közös tulajdonsága, hogy kemények, de könnyen hasadnak, ezért a baromfik kifutójának talaját apró szemű kavics borítja.

A baromfiágazat az 1960-as évektől indult fejlődésnek Ardèche-ben, az igazi fellendülés azonban az 1980-as években következett be: 1985-ben a mezőgazdasági termelők megalapították az ardèche-i háztáji baromfiágazat érdekeit képviselő szakszervezetet (Syndicat de Défense des Volailles Fermières de l’Ardèche).

A szabadtartású „Poulet de l’Ardèche”/„Chapon de l’Ardèche” tenyésztésének fejlődéséhez és a minőségre vonatkozó előírásokat tartalmazó termékleírások bevezetéséhez a növénytermesztésre és az intenzív állattartásra kevéssé alkalmas természeti környezet, a vegyes gazdálkodással és állattartással (állattartás, gyümölcsösök, bogyós gyümölcsök, lencse) foglalkozó, kis- vagy közepes méretű (átlagosan 35 hektáros) családi gazdaságok és a kis kiterjedésű hasznosítható földterületek adták a hátteret.

A baromfitenyésztés hagyományos jellegének megőrzése érdekében a tenyésztők az extenzív termelési mód és a szabadtéri állattartás felé fordultak. Az egyedsűrűséget ezért az épületekben és a kifutókon egyaránt korlátozzák. Az állatok takarmányozása a gabona nagyarányú felhasználásán alapul, ami megfelel az ardèche-i tenyésztők hagyományos gyakorlatának, akik a kifutók nyújtotta takarmányadagot rendszerint kiegészítették a gazdaság néhány megművelhető parcelláján termelt gabonával.

A baromfik ezenkívül szabadon mozognak a külső kifutókon, ami egyrészt hozzájárul mozgásigényük kielégítéséhez, másrészt kiegészítő takarmányt (füvet, rovarokat) biztosít számukra. Annak érdekében, hogy a baromfik kihasználhassák a dimbes-dombos és a helyi időjárási viszonyoknak kitett kifutókat, a tenyésztők fákkal ültették be azokat (legalább 30, helyben honos fafajtát az épületek 400 m2-nyi területére vetítve), így ösztönözve az állatokat arra, hogy kimenjenek az épületből és mozogjanak, ugyanakkor védve őket a naptól és a széltől.

A tenyésztők emellett a természeti feltételekhez alkalmazkodott fajtákat választottak: ezek az állatok nyugodtak, rusztikusak és mozgékonyak, és alkalmazkodtak a kifutók adottságaihoz. Ezek a fajták ezenkívül lassú növekedésűek, ami lehetővé teszi, hogy az állatokat az átlagosnál idősebb korban vágják le.

Az állatok egyszeri elvitele és a levágás helyszínére történő szállításuk korlátozott időtartama biztosítja, hogy az állatokat ne érje stressz.

A termék sajátosságai

A „Poulet de l’Ardèche” és a „Chapon de l’Ardèche” szabadtartású baromfik.

A termékek érzékszervi vizsgálatai nyomán megállapítást nyerhetett, hogy a „Poulet de l’Ardèche”/„Chapon de l’Ardèche” elnevezést viselő tyúk és kappan a piacon megtalálható hasonló termékekkel összevetve a következő tulajdonságokkal rendelkezik:

— húsuk – mind a fehér húst (mell), mind a vörös húst (comb) tekintve – tömörebb,

— a hús kevésbé zsíros, íze intenzívebb, színe pedig sötétebb árnyalatú.

A hasított testekből származó húsrészek kizárólag kézi darabolásból származnak. Egészben történő értékesítés esetén a terméket jellemzően úgy szerelik ki, hogy a „Poulet de l’Ardèche”/„Chapon de l’Ardèche” lábait a szegycsont alá hajlítják.

Ok-okozati kapcsolat

A földrajzi terület és a „Poulet de l’Ardèche”/„Chapon de l’Ardèche” közötti ok-okozati kapcsolat e termékek hírnevén, valamint a tenyésztéssel kapcsolatos szaktudáson alapul.

A baromfitenyésztés hagyományos jellegének megőrzése érdekében a tenyésztők a háztáji termelési mód és a szabadtéri állattartás felé fordultak (korlátozott egyedsűrűség, kései vágás, kijárás a kifutókra).

A lassú növekedésű rusztikus fajták felhasználásának, a gabonában gazdag takarmányozásnak és a dimbes-dombos felszínű, természetes „grittben” gazdag kifutóknak köszönhetően a baromfik elismert ízjellemzőkkel rendelkeznek, különösen, ami a húsuk tömörségét és intenzív ízét illeti. A nagy arányban adagolt gabona fontos szerepet játszik az izomközi zsír lerakódásában, ennélfogva pedig a hús ízjellemzőinek kialakulásában.

A dimbes-dombos kifutók elősegítik a felső izmok, nevezetesen a combizmok fejlődését, valamint a zsírok felszívódását, miáltal a „Poulet de l’Ardèche”/„Chapon de l’Ardèche” húsa kevéssé lesz zsíros.

Mivel a „Poulet de l’Ardèche”/„Chapon de l’Ardèche” elnevezést viselő tyúkot és kappant az átlagosnál idősebb korban vágják le, húsuk sötétebb színű és intenzívebb ízű lesz.

Az állatokat a vágás előtt érő stressz korlátozása hozzájárul a vágott baromfi minőségének megőrzéséhez, amit ezenkívül a kézi darabolás vagy az egész baromfi hagyományos kiszerelése is biztosít.

A „Poulet de l’Ardèche”/„Chapon de l’Ardèche” hírneve egyrészt a hagyományos tenyésztési módból, másrészt a termék érzékszervi tulajdonságaiból fakad. Ezt a hírnevet az 1980-as évek óta tovább erősítette az ágazat fejlődése (mintegy száz tenyésztő, több mint 150 épület) és az eladások Franciaország délkeleti és azon kívüli területein végbement növekedése. E baromfi hírnevét a számos odaítélt díj is bizonyítja. A termék több érmet nyert az általános mezőgazdasági versenyen: 1993-ban ezüstérmet, 1996-ban bronzérmet, 1997-ben pedig ismét ezüstérmet. A „Poulet de l’Ardèche”/„Chapon de l’Ardèche” a legkiválóbb séfek menüjén, az ardèche-i éttermek étlapján, a turisztikai televíziós műsorokban és az útikönyvekben is szerepel, mint ízletes receptek – például a „tejszínes ardèche-i csirkemell tengeri rákkal”, az „ardèche-i kappan kétszer átsütve, kucsmagombával és vin jaune-nal” – összetevője. Ehhez a sikerhez az is hozzájárult, hogy az értékesítés helyszínein a tenyésztők személyesen ismertetik a termelési eljárást és a termékeikkel készült recepteket.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://www.inao.gouv.fr/fichier/CDCPouletChapondelArdeche.pdf

(1) HL L 343., 2012.12.14., 1. o.